Maribor, 21. junij 2018

**PREDSTAVITEV NAJ PODJETJA v študijskem letu 2017/18**

**NAJ podjetje v študijskem letu 2017/18 je KMETIJSKA ZADRUGA RAČE.**

**KZ Rače in IC Piramida Maribor VSŠ** sodelujemo praktično od ustanovitve Višje strokovne šole. Načini sodelovanja so različni, včasih bolj in včasih manj intenzivni. Ocenjujemo, da so bili vedno dobri, kvalitetni in strokovni. Kadrovske strukture so se v preteklih letih v obeh ustanovah nekoliko spreminjale. Naše sodelovanje pa se je ohranjalo.

**Naši študenti** v Kmetijsko zadrugo Rače hodijo na strokovne ekskurzije, opravljajo tam praktično izobraževanje, delajo diplomske naloge in se tam tudi zaposlujejo. **Že zaposleni** sodelavci iz KZ Rače se pri nas na šoli občasno tudi izobražujejo.

Sodelujemo tudi v skupnih aktivnostih, na tekmovanjih, na festivalih, na predstavitvah, na strokovnih srečanjih, pa morda še kje.

Naše sodelovanje je pomenilo uspešno zaključeno **praktično izobraževanje** za več študentov ter obrodilo tudi **5 diplomskih nalog,** od leta 2005 do danes.

S Kmetijsko zadrugo Rače si želimo sodelovati tudi v prihodnje, na prav vseh zgoraj omenjenih področjih, vedno pa se bodo našle tudi nove ideje in predlogi.

Pred enim tednom je ravnateljica VSŠ Kmetijsko zadrugo Rače obiskala osebno skupaj s člani Društva živilskih in prehranskih strokovnih delavcev SV Slovenije, ki so ekskurzijo v Rače organizirali. Tole je povedala o obisku: »Bilo je zelo zanimivo poslušati njihovo strategijo in vizijo razvoja. Bilo pa je tudi prijetno gledati, kako so direktor, Simona, pa tudi tehnologinja Željka in naš diplomant in njihov zaposleni Boris Cebe skrbeli za pogostitev in s ponosom predstavljali svoje izdelke.«

Ja, vse to je zelo pomembno za krepitev medsebojnega sodelovanja. Sodelovanje pa vedno in povsod gradijo ljudje.

Kmetijsko zadrugo Rače smo iz zgoraj navedenih utemeljitev izbrali za NAJ PODJETJE v študijskem letu 2017/18 z željo po nadaljnjem dobrem sodelovanju.

Priznanje bo prevzel direktor, gospod Ivan Lenart.